ana jll gaa jll ail a 
BID'A YA MAWLIDI 


Imeandikwa na: Shaykh 'Abdullaah Swaalih Faarsiy 


Imepitiwa na: Abubakari shabani Rukonkwa 


1. Kusoma Mawlid 


Mawlid ni uzushi (Bid'ah) uliyozuka baada ya kupita hao watu 
mabora aliowasema Mtume (Swalla Allaahu ‘alayhi wa aalihi 
wa sallam), kama tulivyobainisha katika Dhikiri namba moja. 
“KUDHIKIRI” Hata mjukuu wa huyu aliyetunga Mawlid ya 
Barzanjiy akaifanyia sharh yake akuta “Al-Kawkabul-Anwaar” 
aliandika katika sahifa 4 maneno haya “Jua kuwa kusoma 
Mawlid ni bid'ah (uzushi) kwani halijapokelewa jambo hili kwa 
hao Ulamaa waliokuwa karne tatu tukufu za mbele huko 
zilizosifiwa na Mtume”. Basi inatosha shahada hii ya huyu 
mjukuu khasa wa huyu mwenye Barzanjiy. Imekuwa 
“Washahida shaahidun min ahlih” yaani akashuhudia shahidi 
wao wenyewe. 


Basi wacha kushughulikia mambo yasiyokuwa ndiyo, khasa 
ilivyokuwa yanatokea ndani yake mambo mabaya kabisa 
yasiyokuwa ndiyo. Kama mchanganyiko wa wanaume na 
wanawake unaotokea wakafanya mambo yasiyokuwa ndiyo. Na 
mambo haya si kificho, hakuna asiyejua. 


Na ubaya wake mkubwa zaidi kule kuwadhanisha watu kuwa 
hilo ni jambo zuri lilohimizwa na Mtume, kumbe kinyume 


nyume. Usitoe pesa lako kwa jambo lilokwenda kinyume na 
alivyosema Mtume. 


2. Zeffe (Zafa) 


Nani asiyejua namna Zeffe inavyoutia aibu Uislamu? Fujo la 
wanaume na wanawake, mbali fujo la wahuni. Fujo la 
wanaocheza ngoma za uchafu, na chakacha na dansa na 
nyinginezo. Yuko mwenye akili yake timamu akayaona mazuri 
haya? 


3. Kupiga Dufu (Daf) Na Mazumari 


Kupiga daf msikitini ni haramu kwa wanavyouni wote 
wanaotegemewa kama ilivyo sahifa 273 ya Juzuu ya tatu ya 
“Tanatut-Twalibyn” Alisema: “Halipigwi Daf msikitini, seuze 
kupiga mazumari” Ati Gasba; Gasba ndiye nduguye zumari na 
zumari ndiye nduguye Gasba. Ila huyu mfupi huyu mrefu. 


Ama kupigwa nje ya Msikiti kwa jambo la arusi na la furaha 
(kwa wanawake) haikatazwi maadam hapana mchanganyiko wa 
wanaume na wanawake. 


Ama kwa jambo linaloitikadiwa kuwa la Dini basi hakuna 
yeyote mwenye kutegemewa aliyesema ni jambo zuri hilo seuze 
kusema ni Sunnah. Mufti mkubwa wa Hadhramauti wa zama 
hizo — Sayyid “Abdur-Rahmaan Mashhuur - Alisema katika 
sahifa 322 ya kitabu chake: “Bughyatul-Mustarshidyn”: “Na 
kwa kila hali mambo hayo ima haramu au karaha au Sivyo 
ilivyo bora”. 

Basi uko wapi huo uzuri hapa? Seuze Usunnah? Si Sharifu wa 
Hadhramauti huyu? Na Mufti huko pia? Na ndiye Sheikh wa 


Sayyid Mansab, Sayyid Ahmad bin Sumeit na Shaykh 
“Abdallaah Bakathiyr na walimfuata vyema kwani ndiyo haki. 
Hawakuhudhuria kwenye matari wala hawakuya kubalisha 
mpaka wameondoka ulimwenguni. 

Na huyu mufti alizaliwa Hadhramaut mwaka 1250 akafa 1320. 


